
Svetový kozmický týždeň v Medzeve

Hvezdáreň a planetárium v Medzeve otvorí svoje zmodernizované priestory a počas troch dní ponúkne návštevníkom program plný experimentov, pozorovania oblohy a objavovania vesmíru.
Hvezdáreň a planetárium v Medzeve sa aj tento rok zapojí do Svetového kozmického týždňa, ktorý prinesie program pre školské skupiny aj širokú verejnosť. Od 7. do 9. októbra 2026 čakajú vo hvezdárni na návštevníkov praktické experimenty, prednášky v planetáriu, pozorovanie Slnka či možnosť spoznať nové priestory hvezdárne.
Súčasťou programu bude v prvý deň, 7. októbra 2026 o 10.00 hod., aj slávnostné otvorenie zmodernizovaného planetária. Hvezdáreň a planetárium v Medzeve prešlo modernizáciou návštevníckej infraštruktúry, ktorá zahŕňala obstaranie a inštaláciu digitálneho informačného kiosku s dotykovou obrazovkou a obnovu planetária s moderným projekčným systémom. 
„Aj v oblasti vzdelávania a popularizácie vedy je dôležité držať krok s dobou a prinášať nové možnosti, ako ľuďom približovať svet okolo nás. Modernizáciou hvezdárne v Medzeve ukazujeme, že Košický kraj nezostáva stáť na mieste, ale posúva svoje inštitúcie dopredu a prináša im nové možnosti. Vďaka modernému planetáriu bude objavovanie vesmíru ešte atraktívnejšie a dostupnejšie pre deti, mladých ľudí aj širokú verejnosť,“ uviedol predseda Košického samosprávneho kraja Rastislav Trnka.
Zmodernizované priestory návštevníkom ponúkajú atraktívnejší a interaktívnejší spôsob objavovania vesmíru prostredníctvom vzdelávacích projekcií a moderného digitálneho obsahu. Na realizáciu projektu bol poskytnutý regionálny príspevok vo výške 79 978 € z rozpočtovej kapitoly Ministerstva investícií, regionálneho rozvoja a informatizácie SR (MIRRI SR) v rámci podpory rozvoja najmenej rozvinutého okresu Košice-okolie podľa príslušného Plánu rozvoja.
Na obnove hvezdárne sa finančne podieľal aj Košický samosprávny kraj, ktorý na realizáciu projektu poskytol 37 000 eur. Finančné prostriedky boli využité na modernizáciu vstupu do hvezdárne vrátane inštalácie nových dverí a elektronického vrátnika a na ďalšie stavebné, rekonštrukčné a elektroinštalačné práce.
Program bude následne pokračovať 8. a 9. októbra 2026, keď hvezdáreň otvorí svoje priestory školským skupinám, stredoškolákom aj širokej verejnosti. Návštevníci sa môžu tešiť na praktické experimenty vo vákuovej komore, pokusy so suchým ľadom a tekutým dusíkom, prednášky v planetáriu a v prípade priaznivého počasia aj pozorovanie Slnka.
Počas týchto dní si návštevníci budú môcť pozrieť aj výstavu fotografií Dotyk neba od autora Viktora Szemána z Debrade. Výstava prináša zábery nočnej oblohy a prírodných javov, ktoré autora fascinujú – od búrok a bleskov cez meteorické roje až po kométy a ďalšie výnimočné okamihy na oblohe. Fotografie vznikli prevažne v Debradi a jej okolí, pričom autor ich zachytáva najmä na miestach mimo svetelného znečistenia. 
„Vďaka modernizácii môžeme návštevníkom ponúknuť nové a atraktívnejšie spôsoby, ako objavovať vesmír a spoznávať svet okolo nás. Hvezdáreň a planetárium v Medzeve je dôležitou súčasťou našej činnosti a teší nás, že záujem verejnosti o jej program z roka na rok rastie. Verím, že zmodernizované priestory prinesú návštevníkom ešte väčší zážitok a zároveň oslovia aj tých, ktorí možno hvezdáreň doteraz nenavštívili. Je pre nás dôležité, aby sme ľuďom ponúkali poznávanie, ktoré ide s dobou a dokáže zaujať deti, mladých aj dospelých,“ uviedol riaditeľ Centra kultúry Košického kraja Michal Kupec.
Počas celého podujatia je z kapacitných dôvodov potrebná registrácia na telefónnom čísle 0917 178 276. 
Svetový kozmický týždeň tak v Medzeve ponúkne príležitosť spoznávať vesmír nielen prostredníctvom modernizovaného planetária, ale aj cez praktické experimenty, pozorovanie a fotografie, ktoré približujú krásu nočnej oblohy.
Realizované s finančnou podporou Košického samosprávneho kraja.
Realizované s finančnou podporou Ministerstva investícií, regionálneho rozvoja a informatizácie Slovenskej republiky – program Podpora najmenej rozvinutých okresov Košice-okolie.

